AAV-BA เส้นด้ายขาด.!
จากจุดเริ่มต้นเมื่อวันที่ 28 ส.ค. 2563 ที่เหล่าบรรดาสายการบินหลายค่าย ยื่นข้อเรียกร้องขอให้ช่วยเหลือสินเชื่อดอกเบี้ยต่ำ หรือซอฟต์โลน วงเงิน 2.4 หมื่นล้านบาท เพื่อหวังต่อลมหายใจ ซึ่งรัฐบาล นำโดยพล.อ.ประยุทธ์ จันทร์โอชา นายกรัฐมนตรี ก็รับปากรับคำจะเร่งพิจารณาให้...
4 ส.ค. 2564

จากจุดเริ่มต้นเมื่อวันที่ 28 ส.ค. 2563 ที่เหล่าบรรดาสายการบินหลายค่าย ยื่นข้อเรียกร้องขอให้ช่วยเหลือสินเชื่อดอกเบี้ยต่ำ หรือซอฟต์โลน วงเงิน 2.4 หมื่นล้านบาท เพื่อหวังต่อลมหายใจ ซึ่งรัฐบาล นำโดยพล.อ.ประยุทธ์ จันทร์โอชา นายกรัฐมนตรี ก็รับปากรับคำจะเร่งพิจารณาให้…
สายการบินก็ร้องเพลงรอแล้วรอเล่า…กระทั่งผ่านมาต้นปี 2564 เกิดโควิดระบาดระลอก 2 ก็ออกมาเรียกร้องอีกครั้ง ขอให้ภาครัฐเร่งเคาะสินเชื่อซอฟต์โลน พร้อมยอมปรับลดวงเงินลงเหลือ 1.5 หมื่นล้านบาท เพื่อช่วยกอบกู้สถานการณ์โควิด โดยมี 2 สายการบิน คือ บริษัท เอเชีย เอวิเอชั่น จำกัด (มหาชน) หรือ AAV และ บริษัท การบินกรุงเทพ จำกัด (มหาชน) หรือ BA เป็นแกนนำหลัก
ตอนนั้น AAV ถึงกับออกมาประกาศว่า ไปต่อไม่ไหวแล้ว หากไม่ได้ซอฟต์โลนมาเสริมสภาพคล่อง…ต่อลมหายใจ..!!
ในที่สุดกระทรวงการคลังก็โยนเผือกร้อนไปที่ธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ ในการพิจารณาปล่อยกู้ซอฟต์โลนให้แก่ธุรกิจสายการบิน
แต่จากวันนั้นถึงวันนี้ ซึ่งเข้าสู่การระบาดโควิดระลอก 3 มาพักใหญ่แล้ว ก็ยังไร้เจ้าภาพในการปล่อยกู้ซอฟต์โลนให้แก่ธุรกิจสายการบิน…ช่างน่าเศร้าใจจริง ๆ…
ล่าสุดบรรดาสายการบินก็อดรนทนไม่ไหว ต้องออกมาเรียกร้องเป็นรอบที่ 3 ให้เร่งปล่อยกู้ซอฟต์โลนโดยเร็ว พร้อมหั่นวงเงินจาก 1.5 หมื่นล้านบาท เหลือแค่ 5 พันล้านบาทเท่านั้น
แต่ก็ยังไร้เสียงตอบรับจากหมายเลขที่ท่านเรียก…ส่งผลให้บรรดาสายการบินตกอยู่ในสถานการณ์เลวร้ายสุด ๆ…
ขณะเดียวกันก็เจอวิกฤตซ้ำวิกฤตเข้าไปอีก อย่าง AAV และ BA ที่เคยมีเที่ยวบินบ้างในบางสนามบิน แม้จะไม่เต็มรูทก็ตาม ก็พอมีรายได้เข้ามาบ้าง แต่พอมาเจอล็อกดาวน์ก็เหมือนเคราะห์ซ้ำกรรมซัด ต้องหยุดบินไปโดยปริยาย
ล่าสุด AAV ก็ประกาศหยุดบินในเดือน ส.ค.นี้ อีก 1 เดือน พร้อมงดจ่ายเงินเดือนพนักงาน เพื่อเปิดช่องให้พนักงานไปใช้สิทธิเงินเยียวยาจากสำนักงานประกันสังคม
ฟาก BA ก็มีปัญหาไม่ต่างกัน นอกจากต้องหยุดบินแล้ว ถึงขั้นต้องยกเลิกกองทุนรวมสิทธิการเช่าอสังหาริมทรัพย์สนามบินสมุย หรือ SPF เพื่อลดภาระผูกพันในแง่ของค่าเช่า แต่ไม่มีกิจกรรมการบิน…แน่นอนเป็นการเสียโอกาสที่จะได้รับประโยชน์จากกองทุน ซึ่งจะขาดหายไป แม้ระยะยาวที่ตรงนี้จะกลับมาเป็นของ BA ก็ตาม…
เลยเป็นที่มาของสายป่านที่เป็นเหมือนเส้นด้ายเหนี่ยวรั้งสายการบินขาดสะบั้นลงแล้ว..!!
นี่ไม่อยากจะคิดถึงงบไตรมาส 2/2564 ที่จะประกาศเร็ว ๆ นี้เลยนะเนี่ย คงดูไม่จืดแน่ ๆ…
ล่าสุดได้ข่าวว่า เอ็กซิมแบงก์ยอมปล่อยกู้ 2.2 พันล้านบาท ให้กับ 4 สายการบินแล้ว ประกอบด้วย สายการบินไทยสมายล์แอร์เวย์ สายการบินไทยแอร์เอเชีย สายการบินบางกอกแอร์เวย์ส และ สายการบินเวียตเจ็ทแอร์ ภายใต้เงื่อนไขต้องไม่เลิกจ้างพนักงาน
แต่อย่าเพิ่งดีอกดีใจไปล่ะ…เพราะวงเงินก้อนนี้ ไม่ได้เกี่ยวข้องกับซอฟต์โลนแต่อย่างใด…นั่นหมายความว่า ซอฟต์โลนก็ยังถูกพับเก็บใส่ลิ้นชักเหมือนเดิม (ป่านนี้คงขึ้นหยักไย่ไปแล้วมั้ง)…
แต่ล่าสุดของล่าสุด สมาคมสายการบินประเทศไทย ออกมานั่งยันนอนยันว่า “ยังไม่ได้รับการอนุมัติเงินกู้สักแดงเดียว”
อ้าว..โอละพ่อซะงั้น…ว่าแต่ใครขี้จุ๊กันเนี่ยยยย…มันน่าตีก้นจริง ๆ…
เอ๊ะ..!! หรือเป็นสินเชื่อทิพย์ป๊ะเนี่ย
น่าเห็นใจธุรกิจสายการบินที่เจ็บนี้อีกนาน..!?
…อิ อิ อิ…